एन्डरसन काठमाडौं किंग्समा
न्युजिल्यान्डका आक्रामक ब्याट्सम्यान कोरे एन्डरसन एभरेष्ट प्रिमियर लिगको फ्रेन्चाइज टोली काठमाडौं किंग्स एघारमा 
अनुबन्ध भएका छन् । काठमाडौंले यसअघि आयरल्यन्डका केभिन ओव्रायनको सम्झौता नवीकरण गरिसकेको छ । 
काठमाडौँ — न्युजिल्यान्डका आक्रामक ब्याट्सम्यान कोरे एन्डरसन एभरेष्ट प्रिमियर लिगको फ्रेन्चाइज टोली काठमाडौं किंग्स एघारमा अनुबन्ध भएका छन् । काठमाडौंले यसअघि आयरल्यन्डका केभिन ओव्रायनको सम्झौता नवीकरण गरिसकेको छ । सन् २०१४ को पहिलो दिन एन्डरसनले वेष्ट इन्डिजबिरुद्ध ३६ बलमा शतक बनाउदै एकदिवसीय अन्तर्राष्ट्रियमा सबैभन्दा तीव्र शतकको १७ वर्ष पुरानो कीर्तिमान आफ्नो नाममा लेखाएका थिए । त्यसको अर्को वर्ष दक्षिण अफ्रिकाका एबीडी भिल्लियर्सले ३१ बलमा शतक बनाउँदै एन्डरसनको कीर्तिमान तोडेका थिए ।एन्डरसनले न्युजिल्यान्डबाट १३ टेष्ट, ४९ एकदिवसीय र ३१ ट्वान्टी–२० अन्तर्राष्ट्रिय खेलेका छन् । ट्वान्टी–२० मा उनको औषत २५ र स्ट्राइक रेट १ सय ३९ छ । उमेर समूहदेखि नै एन्डरसनले न्युजिल्यान्ड क्रिकेटमा आफ्नो नाम स्थापित गरिसकेका छन् । इन्डियन प्रिमियर लिग (आईपीएल) मा उनी दिल्ली डेयरडेभिल्स, मुम्बई इन्डियन्स र रोयल च्यालेन्जर्स बैंग्लोरबाट खेलेका छन् । ‘कोरे एन्डरसन विश्वस्तरीय विस्फोटक अलराउन्डरको रुपमा देखिन्छन् । ईपीएलमा उनको उपस्थितिले हाम्रो टिम अधिक शक्तिशाली भएको छ,’ काठमाडौं किंग्सका प्रमुख कार्यकारी अधिकृत राजजंग थापाले भनेका छन् ।